PREDBEŽNÁ INFORMÁCIA


(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)


1. Pripravovaný právny predpis:

Vyhláška Ministerstva zdravotníctva Slovenskej republiky z ... 2026, ktorou sa ustanovujú požiadavky, kritériá kvality a indikátory kvality na pracoviská, požiadavky a kritériá na pracovníkov, kritériá na optimálne rozloženie siete skríningových pracovísk a podrobnosti výzvy na zaradenie do zoznamu skríningových pracovísk  

2. Základné ciele právnej úpravy:

Cieľom návrhu vyhlášky je upraviť materiálno-technické a personálne požiadavky a kritériá kvality pre pracoviská poskytovateľa zdravotnej starostlivosti, na ktorých sa vykonáva organizovaný skríning rakoviny hrubého čreva a konečníka, rakoviny krčka maternice, rakoviny pľúc, rakoviny prostaty a rakoviny prsníka (ďalej len „onkologické choroby“) alebo včasná detekcia rakoviny prsníka  vrátane laboratórií, ktoré vyhodnocujú vzorky z včasnej detekcie rakoviny prsníka a organizovaného skríningu onkologických chorôb. Návrh vyhlášky má ustanoviť aj požiadavky a kritériá na pracovníkov, ktorí vykonávajú zdravotné výkony pri včasnej detekcii rakoviny prsníka a organizovanom skríningu onkologických chorôb. Ustanovené požiadavky a kritériá sú podmienkou pre zaradenie pracoviska do zoznamu skríningových pracovísk. Zároveň sa pre účely vyradenia z tohto zoznamu skríningových pracovísk navrhuje upraviť indikátory kvality.
Návrh vyhlášky má taktiež ustanoviť kritériá pre optimálnu sieť skríningových pracovísk s ohľadom na geografickú a časovú dostupnosť, demografický vývoj populácie a materiálno-technickú kapacitu existujúcich skríningových pracovísk v príslušnom regióne.  Návrhom vyhlášky sa pre skríning jednotlivých onkologických chorôb navrhuje ustanoviť interval pre vyhlasovanie výzvy na zaradenie do zoznamu skríningových pracovísk a podrobnosti o obsahu tejto výzvy.
 
3. Zhodnotenie súčasného stavu:

Zákonný rámec pre uskutočňovanie skríningu onkologických chorôb, ktorý je plne hradený z verejného zdravotného poistenia obsahuje zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov. Podrobnosti o organizovanom skríningu onkologických chorôb ponechal zákonodarca na vykonávacie predpisy v gescii Ministerstva zdravotníctva Slovenskej republiky v záujme zabezpečenia dostatočnej flexibility právnej úpravy, ktorá umožní efektívne a rýchlo reagovať na dynamický vývoj lekárskej vedy, nové onkologické odporúčania na európskej úrovni a aktuálne štandardné postupy, bez nutnosti otvárania legislatívneho procesu na úrovni Národnej rady Slovenskej republiky. Základnú definíciu organizovaného skríningu obsahuje zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov.
V súčasnosti vykonávanie organizovaného skríningu a manažment poistenca upravujú len vydané štandardné postupy na výkon prevencie, aj to len pre niektoré z onkologických chorôb (rakoviny hrubého čreva a konečníka, rakovina krčka maternica, rakovina prsníka).

4. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy právneho predpisu formou zasielania podnetov a návrhov v súlade so základnými cieľmi podľa bodu 2.

Kontaktné údaje:
Ministerstvo zdravotníctva Slovenskej republiky
Národné skríningové centrum
Limbová 2, 837 52 Bratislava 
PhDr. Zuzana Bárdyová, PhD. et PhD., MPH
e-mail: zuzana.bardyova@health.gov.sk


5. Predpokladaný termín začatia pripomienkového konania: október 2026







       Kamil Šaško
        								minister zdravotníctva

